סופר-פארם

היסטוריה

רשת "סופר-פארם" נוסדה בשנת 1978 על ידי משפחת קופלר. 
סופר-פארם נבנתה בהשראת רשת Shoppers Drug Mart, רשת דראגסטור מובילה בקנדה שייסד מורי קופלר (Murray Koffler) ב-1962. בשנות ה-70 ביקר מורי קופלר בישראל, ובעקבות פנייה של שר האוצר פנחס ספיר החליט להקים בארץ רשת דומה לזו שהקים בקנדה, בניהול בנו ליאון. 
ב-1978 נפתח הסניף הראשון של סופר-פארם בנווה אמירים שבהרצליה. החזון של סופר-פארם היה להביא חוויית קניה שונה ממה שהייתה מקובלת עד אותו עת בישראל, ואכן הסניף יצר חידוש בקמעונאות בישראל בשילוב בין בית מרקחת, מחלקת קוסמטיקה, טואלטיקה ותינוקות אשר זמינים בכל יום לרבות בשבת. כל המוצרים בחנות, מלבד התרופות, נמכרו בשירות עצמי. שנתיים לאחר מכן נפתח הסניף השני בירושלים, והסניף השלישי נפתח ב-1980 בבאר שבע. בשנת 1990 מנתה הרשת 18 סניפים, בשנת 2000 מנתה 80 סניפים ובשנת 2010 למעלה מ-190 סניפים. המשרד הראשי של החברה נמצא בהרצליה. ליאון קופלר יו"ר החברה, ומשנת 1993 כיהן כמנכ"ל ליאור רייטבלט, שהחל לעבוד בחברה בשנת 1988 כסגן חשב. משנת 2013 מכהן רייטבלט  כיו"ר החברה עד שנת 2016, ובתפקיד המנכ"ל החברה מכהן ניצן לביא, שהיה לפני כן המשנה למנכ"ל. ברשת בישראל מועסקים כ-7,000 עובדים.
בתחילת שנות ה-2000 החלה "סופר-פארם" בפעילות מחוץ לגבולות ישראל. בשנת 2001 פתחה הרשת לראשונה סניפים בפולין וכיום היא מפעילה למעלה מ-55 סניפים, ומחזור המכירות בשנת 2013 עמד על כ- 220 מיליון דולר. 
בשנת 2009 הקימה סופר-פארם את "סופר-פארם אופטיק" – רשת אופטיקה הנמצאת ב-40 סניפי סופר-פארם. בין השאר מציעה הרשת שירות של שכפול משקפי ראייה בכ-60 סניפים, תוך התאמת העדשות המשוכפלות למסגרת חדשה.
בשנת 2009 חברת "כמיפל" זכתה במכרז של רשת סופר-פארם להקים ולנהל עבורה מרכז לוגיסטי בפארק לב הארץ בראש העין. בשנת 2011 הוקם המרכז הלוגיסטי והוא מחסנה הראשי של החברה למרבית המוצרים הנמכרים בחנויות. תפקיד המרכז הלוגיסטי לקלוט הזמנות מכל סניפי הרשת ולספק להם את הסחורה מדי יום.
בשנת 2017 השיקה סופר-פארם ישראל אתר מכירות אונליין אשר מציע את מגוון מוצרי הרשת.

זכיינות בשיטת העמית

הרשת פועלת בשיטת זכיינות ייחודית שהגה מורי קופלר: כל חנות היא בבעלותו ובניהולו  של זכיין עצמאי, המשמש עמית של החברה ומקבל ממנה שירותים. העמית, בדרך כלל רוקח, הוא בעל החברה המפעילה את הסניף, והרכוש הקבוע, הרישיונות והאשראי הכספי מגיעים מהמשרד המרכזי. העמית מתפקד כאחראי על התוצאות התפעוליות והחברה מספקת מומחיות תאגידית, הסכמי סחר, קמפיינים שיווקיים והסדרי מימון. שיטה זו ממריצה את העמית להצליח ומשיגה את התוצאות הרווחיות ביותר עבור הרשת ועבור עמיתיה. 49% מעמיתי סופר-פארם הן נשים.

המותג הפרטי Life ומועדון הלקוחות LifeStyle

סופר-פארם הייתה החברה הראשונה בישראל שהשיקה מותג פרטי בשנת 1995 בשם Life (לייף). המותג פעיל בתחומי הבריאות והיופי ומציע אלפי מוצרים: החל בתרופות, ויטמינים וציוד פארא-רפואי עבור במוצרי קוסמטיקה, בקבוקים, מוצצים ודייסות לתינוקות וכלה במוצרי טואלטיקה. בשנת
2013 נתח המותג מסך מכירות סופר-פארם עמד על 12.5%. בשנת 2014 נכנסה סופר-פארם לתחום החיתולים עם השקת חיתולי Life Baby's
– חיתולי פרימיום במחיר אטרקטיבי.
סופר-פארם הקימה בשנת 1997 את מועדון ההטבות "לייף סטייל" שהקנה לחברים בו הטבות בסופר-פארם, מקדונלד'ס ועוד באמצעות שימוש בכרטיס אשראי ייעודי. בסוף 2009 החלה החברה לשווק את LifeStyle plus, כרטיס מועדון המשמש גם ככרטיס אשראי לשימוש בכל בית עסק, שהושק בשיתוף עם חברת ישראכרט וכיום המועדון מונה מעל ל-500 אלף לקוחות.

מדיניות החזרת מוצרים

רשת סופר-פארם מקיימת מיום היווסדה מדיניות החזרת מוצרים ליברלית, בהתאם לתפיסת השירות הצפון אמריקאית שהביאה לישראל משפחת קופלר, מייסדת הרשת. מאז ומתמיד אפשרה סופר-פארם לקבל החזר כספי על מוצרים ואף תמכה בקידום חוק ההחזר הכספי.

הטעיית צרכנים

בשנת 2009 הרשיע בית משפט השלום בחיפה את חברת סופר-פארם בגין עבירות צרכנות שעניינן הטעית הצרכן ואי הודעת פרטים במכירה מיוחדת, בניגוד לחוק הגנת הצרכן. בית המשפט הטיל על החברה קנס כספי בסך 35,000 ש"ח ועוד 35,000 ש"ח התחייבות ל-3 שנים.

תרומה לקהילה

רשת סופר-פארם שומרת על קשר קבוע עם הקהילה ותורמת לעמותות שונות הפועלות בעיקר בתחום הבריאות ותומכות בנשים ובילדים. לצד פעילויות מגוונות בבתי חולים, בתי ספר ובמרכזים קהילתיים שונים מקיימת הרשת מדי שנה מספר התרמות בקופותיה בהן היא מציעה לרכוש מוצרים שהתמורה מהן נתרמת לעמותות שונות ובהן האגודה לסוכרת נעורים, וראייטי, עמותת חיים, איגוד מרכזי הסיוע לנפגעות ונפגעי תקיפה מינית בישראל והאגודה למלחמה בסרטן. ב-2013 התרימה מעל 5 מיליון ש"ח לעמותות השונות.